text: Annoncer skal redde kaserne
  27 februar 2013 kl. 10.37
  Haderslev har indrykket helsides annoncer i JydskeVestkysten, der skal redde byens kaserne fra lukning.
  Forhandlingerne om, hvilke kaserner der skal lukkes er gået ind i slutfasen. 
  Indtil den endelige beslutning er taget, forsøger lokale kræfter stadig at påvirke beslutningstagerne.
  Det gælder også borgmester Jens Christian Gjesing fra Haderslev, der i dag er på Christiansborg.
  Han har medbragt 50 eksemplarer af dagens udgave af JydskeVestkysten. Her har Haderslev kommune indrykket to helsides-annoncer med argumenter for at bevare Haderslev Kaserne.
  Kommunen fremhæver blandt andet, at kasernen er en del af egnens sjæl, er fleksibelt indrettet og har et levende folkeligt engagement.
  Jens Christian Gjesing har aftaler med 8 forskellige folketingspolitikere, der alle får dagens udgave af JydskeVestkysten.
  